მსოფლიო საფეხბურთო ჩემპიონატი 1970
მსოფლიო საფეხბურთო ჩემპიონატი 1970 — ჟიულ რიმეს თასის მე-9 გათამაშება, რომელიც მექსიკაში ჩატარდა. ტურნირის ფინალური ეტაპი 31 მაისიდან 21 ივნისამდე გრძელდებოდა და მასში 16 ეროვნული ნაკრები მონაწილეობდა. მექსიკამ პირველად უმასპინძლა ფიფა-ს მსოფლიო თასის გათამაშებას, ხოლო ბრაზილიის ეროვნულმა ნაკრებმა, მარიო ზაგალოს თავკაცობით, მესამედ მოიპოვა მსოფლიო ჩემპიონის ტიტული. ბრაზილიის ეროვნულ ნაკრებს, რომელმაც ფინალში, მეხიკოს „აცტეკაზე“ იტალია ანგარიშით 4–1 დაამარცხა, ჟიულ რიმეს თასი სამუდამო მფლობელობაში გადაეცა.